**Atbildes uz uzdotajiem jautājumiem par**

**Emisijas kvotu izsolīšanas instrumenta finansēto projektu atklāta konkursu**

**"Siltumnīcefekta gāzu emisiju samazināšana valsts nozīmes aizsargājamos arhitektūras pieminekļos"**

*Lietotie saīsinājumi:*

|  |  |
| --- | --- |
| **ES** | Eiropas Savienība |
| **VARAM** | Vides aizsardzības un reģionālās attīstības ministrija |
| **LVIF** | Valsts sabiedrība ar ierobežotu atbildību „Vides investīciju fonds” |
| **EKII** | Emisijas kvotu izsolīšanas instruments (turpmāk tekstā arī – finanšu instruments) |
| **MK** | Ministru kabinets |
| **MK noteikumi Nr.35** | Ministru kabineta 2016.gada 12.janvāra noteikumi Nr.35 „Emisijas kvotu izsolīšanas instrumenta finansēto projektu atklāta konkursa „Siltumnīcefekta gāzu emisiju samazināšana valsts nozīmes aizsargājamos arhitektūras pieminekļos” nolikums”. <http://likumi.lv/ta/id/279830>  |
| **CO2** | Oglekļa dioksīds |
| **N/A** | Nav attiecināms |

| **Nr.p.k.** | **Jautājums** | **Atbilde** |
| --- | --- | --- |
| 1. | Konkursa nolikuma 41.2.2.punkts paredz pievienot projekta iesnieguma veidlapai būvniecības ieceres dokumentāciju, ja tie nav iesniegti būvvaldē. Vienlaicīgi vērtēšanas kritērijs Nr.1.23 ("Iesniegti noteikumu 41. punktā minētie iesniedzamie dokumenti, un tie atbilst šo noteikumu prasībām") ir precizējams. Vai gadījumā, ja uz projekta iesnieguma iesniegšanas brīdi būvniecības ieceres dokumentācija nav pievienota, vai tā var tikt iesniegta kā precizējamais dokuments? | Ja uz projekta iesnieguma iesniegšanas brīdi būvniecības ieceres dokumentācija nav pievienota, to pēc vērtēšanas komisijas pieprasījuma būs jāpievieno projekta iesniegumam tā precizējumu iesniegšanas laikā, vienlaikus nodrošinot, ka dokumentācijā iekļautā informācija ir saskaņā ar projekta iesnieguma veidlapā un citos projekta iesniegumam pievienotajos dokumentos norādīto informāciju un ietver visas projektā plānotās aktivitātes. Jāņem vērā, ka projekta iesnieguma precizējumu laiks ir ierobežots, un, neiesniedzot minētos dokumentus norādītajā termiņā, vai, ja iesniegtajos dokumentos norādītā informācija neatbildīs citās projekta iesnieguma sadaļās iekļautajiem datiem, projekta iesniegums var tikt noraidīts. |
| 2. | Kur būtu pieejama projekta iesnieguma elektroniskā forma konkursam "Siltumnīcefekta gāzu emisiju samazināšana valsts nozīmes aizsargājamos arhitektūras pieminekļos"? | Projekta iesnieguma veidlapas elektroniskā forma ir publicēta tīmekļa adresē: <http://www.likumi.lv/wwwraksti/2016/020/35/P2.DOCX>  |
| 3. | Ja ēkas ārsienas tiek siltinātas no telpu iekšpuses (daļēji jādemontē arī grīdas segums, lai siltinot novērstu aukstuma tiltus pie starpstāvu pārseguma), cik lielā mērā ir attiecināmas telpu kosmētiskā remonta izmaksas - tikai siltinātās daļas apdare, vai visas telpas griestu, grīdas un sienu apdares atjaunošana? | Saskaņā ar MK noteikumu Nr.35 31.1. punktu attiecināmās ir tikai ēku energoefektivitāti paaugstinošu būvdarbu izmaksas, un **kosmētiskā remonta izmaksas ir neattiecināmas**. Ja iekštelpās, kurās veic energoefektivitāti paaugstinošus būvdarbus, ir arhitektoniskās detaļas, tad saskaņā ar MK noteikumu Nr.35 31.2. punktu var paredzēt restaurācijas darbu izmaksas, lai nodrošinātu ēkas sākotnējo arhitektonisko detaļu vizuālo un tehnisko stāvokli, nepārsniedzot 15 % no projekta kopējām attiecināmajām izmaksām. |
| 4. | MK noteikumos noteikts, ka papildus iesniedz “41.2.2. būvniecības ieceres dokumentus (grafisko daļu un aprēķinus, ja ir apliecinājuma karte vai paskaidrojuma raksts, vai būvprojektu minimālā sastāvā, ja ir būvatļauja, ēkas tehniskās apsekošanas atzinumu, arhitektoniski māksliniecisko izpēti un atzinumu), ja tie nav iesniegti būvvaldē”Jautājums. Ir izstrādāts un būvvaldē akceptēts ēkas rekonstrukcijas tehniskais projekts, bet nav saņemta būvatļauja. Kādus no 41.2.2.punktā noteiktajiem dokumentiem jāietver projekta iesniegumā? | No jautājuma nav secināms vai izstrādātais tehniskais projekts ir spēkā esošs un atbilst esošā būvniecības nozares normatīvā regulējuma prasībām un vai informācija par izstrādāto projektu ir pieejama būvvaldes tīmekļa vietnē. Ja izstrādātais dokuments ir spēkā esošs, bet nav saņemta būvatļauja un informācija par minēto projektu nav pieejama būvvaldes tīmekļa vietnē, tad saskaņā ar MK noteikumu Nr.35 41.2.2. apakšpunkta būtību izstrādātais ēkas rekonstrukcijas tehniskais projekts būtu iesniedzams kā papildus dokuments pie projekta iesnieguma veidlapas. Aicinām pirms projekta iesnieguma iesniegšanas pārliecināties, ka izstrādātā būvniecības dokumentācija ir spēkā esoša un atbilst būvniecības jomu regulējošajiem normatīvajiem aktiem.  |
| 5. | MK noteikumos noteikts, ka papildus iesniedz “41.2.3. būvatļaujas vai apliecinājuma kartes, vai paskaidrojuma raksta kopiju:41.2.3.1. ja uz projekta iesnieguma iesniegšanas dienu Vides investīciju fondā nav izsludināti attiecīgi iepirkumi par būvdarbu veikšanu, nepieciešams iesniegt neatkarīga eksperta ēku energoefektivitātes jomā izstrādātu ēkas energosertifikātu (tajā skaitā pārskatu par ēkas energosertifikāta aprēķinos izmantotajām ievaddatu vērtībām saskaņā ar šo noteikumu 1. pielikumu);41.2.3.2. ja uz projekta iesnieguma iesniegšanas dienu Vides investīciju fondā ir izsludināti attiecīgi iepirkumi par būvdarbu veikšanu, pārskats par ēkas energosertifikāta aprēķinos izmantotajām ievaddatu vērtībām nav nepieciešams, bet pārskatā norādītajai informācijai un aprēķinu metodikai jābūt iekļautai būvprojektā, apliecinājuma kartes vai paskaidrojuma raksta dokumentos”Jautājums. Uz projekta iesnieguma iesniegšanas dienu ir izsludināts iepirkums. Ir izstrādāts un Būvvaldē akceptēts ēkas rekonstrukcijas tehniskais projekts. Ja būvprojekta sastāvā nav pārskata par ēkas energosertifikāta aprēķinos izmantotajām ievaddatu vērtībām un aprēķinu metodiku, kādus dokumentus jāietver projekta iesniegumā? | Saskaņā ar MK noteikumu Nr.35 41.2.3.2 apakšpunktu ēkas energosertifikāts un pārskats par ēkas energosertifikāta aprēķinos izmantotajām ievaddatu vērtībām un aprēķinu metodiku nav iesniedzams tikai tādos gadījumos, ja šāda informācija ir norādīta būvprojekta, apliecinājuma kartes vai paskaidrojuma raksta dokumentos un, balstoties uz šiem dokumentiem, ir izsludināts iepirkums. Gadījumos, kad iepirkums nav izsludināts, vai minētie dokumenti nesatur nepieciešamo informāciju, ja iepirkums ir izsludināts – projekta iesnieguma veidlapai ir nepieciešams pievienot neatkarīga eksperta ēku energoefektivitātes jomā izstrādāts ēkas energosertifikāts (tajā skaitā pārskats par ēkas energosertifikāta aprēķinos izmantotajām ievaddatu vērtībām saskaņā ar MK noteikumu Nr.35 1. pielikumu). |
| 6. | Vai tiek plānots seminārs par projekta iesnieguma sagatavošanu un nosacījumiem projektu īstenošanā? | Seminārs par projekta iesniegumu sagatavošanu netiek plānots. |
| 7. | Iepazīstoties ar konkursa nolikumu un tā nosacījumiem ir radušies neskaidri jautājumi par to kāda informācija jānorāda projekta iesniegumā, lai projekta vērtētājam tā būtu saprotama situācijā, kad ēka vienlaikus ir valsts nozīmes aizsargājams arhitektūras piemineklis un pēc lietošanas veida - biroja ēka. Saskaņā ar Valsts kultūras pieminekļu aizsardzības inspekcijas sniegto informāciju Ķemeru Nacionālā parka administratīvi informatīvais centrs “Meža māja” ir Valsts nozīmes arhitektūras piemineklis Nr. 5715. Ēka, kuru uzcēla 1933. g., ir viena no Latvijas spilgtākajām nacionālā romantisma celtnēm. Tā sākotnēji kalpoja kā plašākā apkārtnē pazīstamais restorāns “Jautrais ods”, kas saskaņā ar Kultūras ministrijas rīkojumu Nr.137 tika apstiprināts kā papildinājums valsts aizsargājamo kultūras pieminekļu sarakstā. Pēc 2. Pasaules kara ēkā tika izveidota bērnu sanatorija - “Meža māja”. 1997. g. līdz ar Ķemeru nacionālā parka izveidi “Meža māja” kļuva par parka administrācijas ēku un vienlaikus arī par modernu parka apmeklētāju centru, un norises vietu dažādiem vides izglītības pasākumiem. Ņemot vērā Valsts zemes dienesta Kadastra informācijas sistēmas datus, minētā būve ar kadastra apzīmējumu Nr.13000262611001 pēc adreses “Meža māja”, Jūrmala pēc tā lietošanas veida ir biroja ēka ar kodu 1220 | Saskaņā ar MK noteikumu Nr.35 16.1 apakšpunktu projektā iekļautās aktivitātes var īstenot ēkā, kas **atbilst valsts nozīmes aizsargājamā arhitektūras pieminekļa statusam**, un tā saskaņā ar normatīvajiem aktiem par būvju klasifikāciju **atbilst kādai no šādām ēku klasēm**:* ēkas plašizklaides pasākumiem (**kods 1261**). Attiecināms tikai uz ēkām, kurās tiek īstenotas Kultūras institūciju likuma 2. panta otrajā daļā noteiktās funkcijas;
* muzeji un bibliotēkas (**kods 1262**);
* skolas, universitātes un zinātniskai pētniecībai paredzētas ēkas (**kods 1263**);
* kulta ēkas (**kods 1272**);
* kultūrvēsturiskie objekti (**kods 1273**).

Biroja ēka ar kodu 1220 **nevar pretendēt** uz finanšu instrumenta finansējumu, jo neatbilst MK noteikumu Nr.35 16.1 apakšpunkta prasībām. |
| 8. | 1. Telpas ārsiena tiek siltināta no ēkas iekšpuses. Lai to izdarītu, jādemontē dekoratīvā griestu karnīze un daļa no grīdas dēļu seguma. Pēc sienas siltināšanas un jaunā apmetuma izveidošanas griestu karnīze ir jāatjauno. Jādemontē un pēc tam atpakaļ jāpiestiprina logu aplodas. Demontējot grīdas seguma daļu, var izrādīties, ka atlikušie dēļu gali vairs nebalstās uz grīdas sijām, kas nozīmē, ka jāieklāj jauna grīda visā telpā. Telpas visas sienas ir jākrāso, jo uz vienas ir jauns apmetums, tāpat griesti. Visas šeit minētās aktivitātes ir saistītas ar energoefektivitātes paaugstināšanu, jo nebūtu jāveic, ja siena netiktu siltināta. Jautājums: Vai visas šīs izmaksas ir attiecināmas uz siltināšanu? Ja nē - tad kā novilkt robežu starp siltināšanu un vēsturiskā stāvokļa atjaunošanu?2. Ēkai ir sarežģīta jumta konfigurācija, kur daļa ir savietotais jumts (kas tiek siltināts), daļā nē. Jumta segums jāmaina visai ēkai, jo jānodrošina tā lietus ūdens necaurlaidība, lai nebojātu siltinājuma daļu, kas ir pažobeļu grīdās. Tāpat jāizveido jauna lietusūdens tekņu un noteku sistēma. Jautājums: Vai visas šīs izmaksas ir attiecināmas uz siltināšanu? Ja nē - tad kā novilkt robežu starp siltināšanu un vēsturiskā stāvokļa atjaunošanu?3. Neattiecināmas ir teritorijas labiekārtošanas izmaksas, ja tās nav saistītas ar iepriekšējā stāvokļa atjaunošanu. Pie ēkas ir jāveic nelieli zemes virsmas planēšanas darbi, veidojot kritumu prom no ēkas. Tā nav gluži teritorijas labiekārtošana, bet gan virsūdeņu novadīšana no ēkas cokola, tajā skaitā arī no ēkas cokola siltinātās daļas (ir arī nesiltināta cokola daļa). Jautājums: Vai šīs izmaksas ir attiecināmas? Ja ir, tad kurā sadaļā ieskaitāmas - siltināšanā vai restaurācijā? | Saskaņā ar MK noteikumu Nr.35 31.1. punktu attiecināmās **ir tikai ēku energoefektivitāti paaugstinošu būvdarbu izmaksas**. Saskaņā ar jautājumā sniegto informāciju izmaksas ir jānorāda sekojošā veidā:1. telpu siltināšanas darbi:* griestu karnīzes atjaunošana – attiecināmas ēkas restaurācijas darbu sadaļas ietvaros, ja griestu karnīzes ir norādītas Valsts kultūras pieminekļu aizsardzības inspekcijas atzinumā kā saglabājamais būvniecības elements;
* logu aplodu demontāža un montāža – attiecināmas izmaksas, ja tiek mainīti logi vai ir tieši saistītas ar siltināšanu (piemēram, mainīts siltinājums gar logiem);
* jaunas grīdas ieklāšana – neattiecināmas izmaksas;
* telpu sienu un griestu krāsošana – neattiecināmas izmaksas, izņemot tās sienas, kuras tiek siltinātas (attiecināmas izmaksas ir sākotnējā stāvokļa atgriešana).

2. Jumta seguma maiņa ēkas daļai, kuras ietvaros nenotiek ēku energoefektivitāti paaugstinoši būvdarbi, ir neattiecināmās izmaksas. Savukārt, lai būvniecības izmaksas par nesiltinātu jumtu tiktu iekļautas kā projekta ietvaros attiecināmās izmaksas atbilstoši MK noteikumu Nr.35 31.2. punktam, visa jumta nomaiņa jāveic kā komplekss risinājums. Kompleksa risinājuma nepieciešamību projekta iesniedzējam ir jāpierāda un tai jābūt norādītai Valsts kultūras pieminekļu aizsardzības inspekcijas atzinumā kā saglabājamais būvniecības elements.Izmaksas ir neattiecināmas, ja jumta seguma maiņa ir saistīta tikai ar ūdens necaurlaidības nodrošināšanu, t.sk., arī lietusūdens tekņu un noteku sistēmas izveidi, bez tiešas ietekmes uz ēkas siltumnoturību un energoefektivitāti.3. Zemes virsmas planēšanas darbi, veidojot kritumu prom no ēkas, ir neattiecināmas izmaksas. Attiecināmas ir izmaksas zemes planēšanas darbiem cik tālu šādi darbi ir tieši saistīti ar cokola atrakšanu, siltināšanu vai sākotnējā stāvokļa atgriešanu pēc sastatņu montāžas ēkas fasādes siltināšanai. Papildus informējam, ka neattiecināmās izmaksas, kas nav saistītas ar MK noteikumu Nr.35 projekta ieviešanu nav jānorāda. |
| 9. | Ir izstrādāts ēkas rekonstrukcijas būvprojekts, kas ietver ne tikai atklātā projektu iesniegumu konkursa "Siltumnīcefekta gāzu emisiju samazināšana valsts nozīmes aizsargājamos arhitektūras pieminekļos" ietvaros atbalstāmās aktivitātes, bet arī citus, ar ēkas energoefektivitāti tieši nesaistītus būvdarbus.Konkursam plānots sagatavot projekta iesniegumu, projekta kopējās izmaksās iekļaujot MK noteikumu 31.punktā noteiktās attiecināmās izmaksas, kā arī neattiecināmās izmaksas (izmaksas, kas nav tieši saistītas ar atbalstāmo aktivitāti, kas pārsniedz attiecināmo izmaksu ierobežojumus u.c.).Plānotās projekta kopējās, neattiecināmās un attiecināmās izmaksas tiks norādītas projekta iesnieguma sadaļā 5.1.“Projekta finansēšanas plāns” un 5.2.”Aktivitāšu izmaksu kopsavilkums”.Jautājumi:- Sadaļā 5.2.”Aktivitāšu izmaksu kopsavilkums” projekta neattiecināmās izmaksas var norādīt vienā izmaksu pozīcijā vai jāsadala pa atsevišķām pozīcijām? - Saskaņā ar MK noteikumu 41.2.4.punktu papildus jāiesniedz plānoto būvdarbu izmaksu tāme projekta attiecināmām izmaksām vai kopējām izmaksām? | Norādām, ka neattiecināmās izmaksas, kas nav saistītas ar MK noteikumu Nr.35 projekta ieviešanu nav jānorāda.Savukārt neattiecināmās izmaksas, kas ir tieši saistītas ar projekta aktivitāšu īstenošanu (izmaksu pārsniegums, u.c.) ir jāsadala pa atsevišķām pozīcijām saskaņā ar MK noteikumu Nr.35 2. pielikuma sadaļā 5.2.”Aktivitāšu izmaksu kopsavilkums” norādīto.Būvdarbu izmaksu tāme ir jāiesniedz par visām izmaksām, kas norādītas sadaļā 5.2.”Aktivitāšu izmaksu kopsavilkums”. |
| 10. | Vai projekta iesnieguma veidlapā, 4.Sadaļā – publicitāte, 4.1. un 4.2., ir jānorāda informācija tikai par projekta īstenošanas laikā plānotajiem pasākumiem? Mums ir plānoti arī tādi publicitātes pasākumi, kas būs īstenojami tikai pēc projektu īstenošanas, lai piesaistītu starptautiskus apmeklētājus objektam, arī šajos publicitātes pasākumos ir plānotas norādes par EKII finansējumu projekta apstiprināšanas gadījumā. Vai arī šos pasākumus varam parādīt 4.1. un 4.2. sadaļās? | Projekta iesnieguma veidlapā 4.1. sadaļā “Publicitātes un demonstrēšanas pasākumu veidi” varat norādīt plānotos publicitātes pasākumus arī pēc projekta pabeigšanas un pēc projekta 5 gadu monitoringa perioda beigām, taču projekta iesnieguma kvalitātes vērtējumā tiks ņemti vērā tikai tie publicitātes pasākumi, kas tiks īstenoti projekta īstenošanas laikā un projekta 5 gadu monitoringa perioda laikā. Lūdzam ņemt vērā MK noteikumu Nr.35 71. un 72.punktā noteiktās obligātās publicitātes prasības, kuras, atbilstoši minēto punktu prasībām, vismaz minimālā apjomā, jānorāda arī attiecīgajās projekta iesnieguma veidlapas sadaļās. |
| 11. | Vai projektu iesniedzot energosertifikātam ir jābūt reģistrētam https://bis.gov.lv/bisp/ "Ēku energosertifikātu reģistrā"? | Atbilstoši Ministru kabineta noteikumu Nr.383 “Noteikumi par ēku energosertifikāciju” 31. pantam spēkā esošus ēku energosertifikātus un pagaidu energosertifikātus, kas izsniegti līdz 2015. gada 31. decembrim, neatkarīgs eksperts reģistrē ēku energosertifikātu reģistrā līdz 2016. gada 30. jūnijam, tādejādi, iesniedzot projektu, energosertifikātam nav jābūt obligāti reģistrētam. |
| 12. | Pēc noteikumiem auditam ir jāpievieno ēkas energosertifikāts, kas ir atbilstošs Ministru kabineta noteikumiem Nr.383 Noteikumi par ēku energosertifikāciju 1. pielikumam? Vai ir nepieciešams pievienot arī Ministru kabineta noteikumi Nr.383 Noteikumi par ēku energosertifikāciju 3. pielikumu? | Ja kopā ar projekta iesniegumu iesniedz MK noteikumu Nr.35 1. pielikumu, tad Ministru kabineta noteikumu Nr.383 “Noteikumi par ēku energosertifikāciju” 3. pielikums nav nepieciešams pievienot. |